932.160 - Ordinaziun per promover il svilup economic en il chantun Grischun (OSE, ordinaziun per il svilup economic)    932.160   Ordinaziun per promover il svilup economic en il chantun  Grischun (OSE, ordinaziun per il svilup economic)  dals 22-12-2015 (versiun dals 01-01-2021)  sa basond sin l'art. 45 al. 1 da la constituziun chantunala1) e sin l'art. 32 al. 1 da la  lescha per promover il svilup economic en il chantun Grischun2)  relaschada da la regenza ils 22 da december 2015  1. Disposiziuns generalas  Art.  1 Cumpetenzas 1 Cumpetents per promover il svilup economic èn il departament d'economia publica  e fatgs socials (departament) e l'uffizi per economia e turissem (uffizi). 2 Las dumondas per prestaziuns da promoziun ston vegnir inoltradas a l'uffizi cun tut  ils documents ch'èn necessaris per las giuditgar.  Art.  2 Emprests 1 Ils emprests ston vegnir segirads.  Art.  3 Atgnas activitads 1 En il rom da mesiras federalas, dal svilup regiunal, d'instituziuns e d'organisaziuns,  da la promoziun da l'economia locala, da la marca regiunala sco er da studis e da  concepts po il chantun realisar atgnas mesiras.  Art.  4 Garanzias per interpresas pitschnas e mesaunas 1 Garanzias pon vegnir surpigliadas, sche las pussaivladads legalas da la AG OST- SID associaziun da garanzia per interpresas pitschnas e mesaunas èn exauridas dal   tuttafatg. 2 La garanzia po importar per project maximalmain 500 000 francs.  1) DG 110.100 2) DG 932.100  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/932.100/rm   932.160    Art.  5 Bains immobigliars 1 Sco lieus da staziunament cun potenzial per l'economia publica valan lieus, nua che  las premissas per in svilup industrial u turistic èn dadas. 2 L'avertura sto: a) correspunder als basegns da l'utilisaziun previsa; e b) avair in'auta qualitad. 3 Las investiziuns totalas en ils bains immobigliars ston avair ina rentabilitad dal  chapital adequata. 4 Bains immobigliars vegnan transferids en il dretg da construcziun u sco proprietad  ad: a) interpresas  che  han  ina  intensitad  da  valurisaziun  speziala  ed  in'auta   productivitad; b) instituziuns che gidan a rinforzar la cumpetitivitad dal chantun; u c) interpresas, instituziuns u instituziuns responsablas per projects turistics ch'èn   cuntegnids en la strategia regiunala per sviluppar l'economia locala.  Art.  6 Mesiras federalas 1 Contribuziuns ed emprests pon vegnir concedids sin fundament da cunvegnas da  program pertutgant  la  politica  regiunala  e  sin  fundament  d'ulteriurs  programs da  promoziun da la confederaziun. 2 Contribuziuns  ad  organisaziuns  internaziunalas  pon  vegnir  concedidas  per  programs e per projects da la collavuraziun transcunfinala, sche: a) il svilup economic dal chantun vegn promovì; u b) relaziuns internaziunalas vegnan rinforzadas.  Art.  7 Strategia regiunala per sviluppar l'economia locala 1 Las  strategias  regiunalas  per  sviluppar  l'economia  locala  cumpiglian  mesiras  accordadas tranter las vischnancas respectivas a favur da lur svilup economic, en  spezial er concernent las infrastructuras. 2 Las mesiras pertutgant las infrastructuras turisticas ston esser accordadas cun la  direcziun strategica da la destinaziun turistica (strategia da destinaziun). 3 Las mesiras ston vegnir priorisadas. 4 Las conferenzas da las presidentas e dals presidents respectivamain las presidentas  ed ils  presidents  da las vischnancas participadas èn cumpetents per approvar las  strategias regiunalas per sviluppar l'economia locala. *  Art.  8 Cumenzament anticipà da las lavurs u da la construcziun 1 Sche l'instanza cumpetenta na po excepziunalmain betg decider ordavant davart la   concessiun da prestaziuns da promoziun, po ella permetter in cumenzament anticipà  da las lavurs u da la construcziun.  2       932.160   2. Innovaziun  Art.  9 Projects innovativs 1 Contribuziuns ed emprests a projects innovativs pon vegnir concedids, sche: a) quests  projects gidan a  rinforzar ina branscha u a  diversifitgar la  structura   economica; e b) la concepziun sco er la colliaziun da savida vegnan rinforzadas.  Art.  10 Raits da cumpetenza 1 Contribuziuns a raits da cumpetenza pon vegnir concedidas, sche: a) pliras interpresas pon profitar da quai; b) tras  l'integraziun  d'ulteriurs  secturs  politics  resulta  ina  plivalur  per  las   interpresas; e c) ina finanziaziun a lunga vista è cumprovada per lur funcziunament.  Art.  11 Transfer da savida e da tecnologia 1 Contribuziuns a projects en il rom da la strategia federala pon vegnir concedidas,  sche: a) pliras interpresas pon profitar da quai; b) ils projects sa basan sin il stadi da las enconuschientschas il pli actual; e c) i vegn empruvà da cuntanscher ina colliaziun surregiunala.  Art.  12 Instituziuns da perscrutaziun 1 Contribuziuns ed emprests ad instituziuns da perscrutaziun existentas pon vegnir  concedids, sche: a) i vegnan elavurads novs temas da perscrutaziun; u b) la  collavuraziun  tematica  ed  instituziunala  tranter  la  perscrutaziun  e   l'economia vegn amplifitgada ed extendida. 2 Contribuziuns  ed  emprests  a  novas  instituziuns  da  perscrutaziun  pon  vegnir  concedids, sche: a) ina  colliaziun  tranter  la  perscrutaziun,  la  furmaziun  e  l'instrucziun  vegn   pussibilitada; e b) interpresas sustegnan finanzialmain la constituziun da questas instituziuns.   3     932.160    3. Svilup regiunal e svilup da l'economia locala *  Art.  13 Svilup regiunal 1 Contribuziuns ed emprests a projects per sviluppar l'economia locala pon vegnir  concedids, sche: a) l'attractivitad u la cumpetitivitad da vischnancas, da regiuns u da branschas   vegn augmentada; e b) i  vegnan creadas las basas u las premissas,  per che las interpresas possian   crear valur e stgaffir plazzas da lavur attractivas. 2 Contribuziuns ed emprests a projects per rinforzar ils centers regiunals pon vegnir  concedids, sche: a) els gidan a sviluppar vinavant a lunga vista il center sco lieu da plazzas da    lavur e d'abitar; b) els promovan il provediment regiunal cun servetschs, cun servetschs publics e   cun infrastructuras; c) els èn cuntegnids en la strategia regiunala per sviluppar l'economia locala; d) lur planisaziun e lur realisaziun èn concepidas a lunga vista; ed e) il proceder tranter las vischnancas participadas è accordà. 3 Ils centers regiunals èn definids en la planisaziun directiva. 4 Per realisar agens projects po il chantun fundar in purtader ensemen cun terzas   persunas u sa participar ad in tal e surdar l'incumbensa a quest purtader. *  Art.  14 Instituziuns responsablas regiunalas 1 Contribuziuns ad instituziuns responsablas regiunalas pon vegnir concedidas, sche  quellas promovan cun lur activitads e cun lur projects il svilup economic sin lur  territori. 2 Contribuziuns als custs dal persunal da las instituziuns regiunalas responsablas per  il  svilup regiunal pon vegnir concedidas,  sche l'instituziun responsabla cumpiglia  almain dus terzs da las abitantas e dals abitants d'ina regiun. * 3 A maun d'ina clav da repartiziun fixescha la Regenza mintga quatter onns l'autezza  da las contribuziuns per las instituziuns responsablas respectivas. * 4 L'instituziun regiunala responsabla inoltrescha mintga onn ina planisaziun da las  mesiras sco er in rapport d'activitad sin basa da la strategia regiunala per sviluppar  l'economia locala. * 5 La promoziun vegn fatga tras ina incarica da prestaziun cun il departament. *  Art.  15 Infrastructuras impurtantas per il sistem 1 Contribuziuns ad infrastructuras impurtantas per il sistem pon vegnir concedidas,   sche: a) i sa tracta d'in project spezialmain innovativ u d'in project cun in niz spezial   per l'economia publica;  4       932.160   b) infrastructuras existentas èn resguardadas; c) las  atgnas  prestaziuns  pretendiblas  èn  vegnidas  furnidas  ed  eventualas   prestaziuns da terzas persunas èn exauridas; d) in concept da gestiun è avant maun; e) la supportabladad economica dal project è inditgada; ed f) ellas èn per regla accessiblas a la publicitad. 2 Il project correspunda ad in basegn da l'economia generala, sch'el ultra da quai: a) rinforza il svilup economic grazia a sia attracziun e grazia a ses effect; b) ha il potenzial per stgaffir plazzas da lavur da l'economia privata sco er per   augmentar la valurisaziun per lung d'ina chadaina da creaziun da valur; c) è d'in niz economic per differentas interpresas precedentas e posteriuras; ed d) è d'in niz economic spezial per l'economia regiunala.  Art.  16 Stabiliments da sport 1 Contribuziuns  per  construir  e  per  renovar  stabiliments  da  sport  d'impurtanza  naziunala pon vegnir concedidas, sch'ellas: a) èn cuntegnidas en il  concept  per  implants  da sport  d'impurtanza naziunala   (CISIN); b) vegnan sustegnidas da la confederaziun; e c) correspundan  als  princips  dal  concept  per  implants  da  sport  d'impurtanza   chantunala (CISIC). 2 Contribuziuns  per  construir  e  per  renovar  stabiliments  da  sport  d'impurtanza  chantunala u regiunala pon vegnir concedidas, sch'ellas èn cuntegnidas en il concept  per implants da sport d'impurtanza chantunala (CISIC) da la regenza.  4. Turissem  Art.  17 Infrastructuras 1. alloschament  1 Contribuziuns  ed  emprests  a  projects  d'interpresas  d'alloschament  pon  vegnir  concedids, sche: a) i sa tracta d'in project impurtant u innovativ per l'economia regiunala; b) tras quai vegn augmentada la qualitad da la purschida; c) ina investiziun commensurada da l'agen chapital è garantida; e d) ina finanziaziun fundamentala confurma al martgà è avant maun.  Art.  18 2. telefericas 1 Contribuziuns  u  emprests  per  construir,  per  renovar  e  per  sviluppar  vinavant  implants da transport u implants da far naiv pon vegnir concedids, sche: a) els optimeschan la purschida generala ed augmentan la qualitad;   5     932.160    b) las  atgnas  prestaziuns  pretendiblas  èn  vegnidas  furnidas  ed  eventualas  prestaziuns da terzas persunas èn exauridas; e  c) la supportabladad economica dal project è inditgada.  Art.  19 3. autras infrastructuras turisticas 1 Contribuziuns u emprests per construir, per renovar e per sviluppar vinavant autras  infrastructuras turisticas pon vegnir concedids, sche: a) il project è nizzaivel per l'economia publica u innovativ; b) il project resguarda las infrastructuras existentas; c) las  atgnas  prestaziuns  pretendiblas  èn  vegnidas  furnidas  ed  eventualas   prestaziuns da terzas persunas èn exauridas; d) in concept da gestiun è avant maun; e e) la supportabladad economica dal project è inditgada.  Art.  20 Occurrenzas 1 Contribuziuns ad occurrenzas en il Grischun pon vegnir concedidas, sche quellas: a) augmentan la valurisaziun turistica; b) èn d'impurtanza surregiunala; c) demussan potenzial da svilup; d) correspundan a la strategia da destinaziun; e) integreschan  la  marca  graubünden  en  il  concept  da  communicaziun  da   l'organisatur; e sche f) las atgnas prestaziuns da l'organisatur e las contribuziuns da terzas persunas   èn exauridas.  Art.  21 Grischun vacanzas 1 Il departament fa ina incarica da prestaziun cun l'uniun Grischun vacanzas, che   dura almain trais onns. Las prestaziuns vegnan giuditgadas mintga onn. 2 L'incarica  da prestaziun cumpiglia  activitads turisticas  da commerzialisaziun en  spezial en ils secturs dal svilup dal martgà e dal svilup dals products, dal marketing  da temas sco er da l'innovaziun da sistems.  5. Ulteriuras mesiras  Art.  22 Instituziuns ed organisaziuns 1 Contribuziuns  ad  instituziuns  ed  ad  organisaziuns  pon  vegnir  concedidas,  sche  quellas creeschan las basas da l'economia publica u da l'economia da manaschi per  sviluppar  strategias  e  concepts  da  realisaziun  per  branschas,  per  regiuns  e  per  interpresas. 2 La promoziun vegn fatga tras ina incarica da prestaziun cun il departament.  6       932.160   Art.  23 Promoziun da l'economia locala 1 Contribuziuns pon vegnir concedidas a projects per far reclama dal Grischun sco  lieu economic e d'abitar.  Art.  24 Marca regiunala 1 La gestiun da la  marca vegn surdada ad ina terza persuna tras  ina incarica  da  prestaziun dal departament.  Art.  25 Cooperaziuns 1 Contribuziuns a projects da cooperaziun intermanaschials pon vegnir concedidas,  sche quels èn innovativs e gidan ad augmentar la cumpetitivitad da las interpresas   participadas.  Art.  26 Studis e concepts 1 Contribuziuns a studis ed a concepts pon vegnir concedidas, sche quels laschan  spetgar resultats impurtants per l'economia publica u furman la basa per projects   degns da vegnir promovids.  Art.  27 Tecnologias d'infurmaziun e da communicaziun 1 Contribuziuns  u  emprests  per  l'avertura  cun  tecnologias  d'infurmaziun  e  da  communicaziun pon vegnir concedids, sche: a) il project dat access a pliras interpresas en proxima vischinanza; e b) questas interpresas èn d'impurtanza regiunala.   7     932.160    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 22-12-2015 01-01-2016 relasch emprima versiun 2015-057 10-12-2019 01-02-2020 Art. 13 al. 4 integraziun 2019-032 15-12-2020 01-01-2021 Art. 7 al. 4 integraziun 2020-065 15-12-2020 01-01-2021 Titel 3. midada 2020-065 15-12-2020 01-01-2021 Art. 14 al. 2 midada 2020-065 15-12-2020 01-01-2021 Art. 14 al. 3 integraziun 2020-065 15-12-2020 01-01-2021 Art. 14 al. 4 integraziun 2020-065 15-12-2020 01-01-2021 Art. 14 al. 5 integraziun 2020-065  8       932.160   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 22-12-2015 01-01-2016 emprima versiun 2015-057 Art. 7 al. 4 15-12-2020 01-01-2021 integraziun 2020-065 Titel 3. 15-12-2020 01-01-2021 midada 2020-065 Art. 13 al. 4 10-12-2019 01-02-2020 integraziun 2019-032 Art. 14 al. 2 15-12-2020 01-01-2021 midada 2020-065 Art. 14 al. 3 15-12-2020 01-01-2021 integraziun 2020-065 Art. 14 al. 4 15-12-2020 01-01-2021 integraziun 2020-065 Art. 14 al. 5 15-12-2020 01-01-2021 integraziun 2020-065   9    	1. Disposiziuns generalas 	Art. 1 Cumpetenzas 	Art. 2 Emprests 	Art. 3 Atgnas activitads 	Art. 4 Garanzias per interpresas pitschnas e mesaunas 	Art. 5 Bains immobigliars 	Art. 6 Mesiras federalas 	Art. 7 Strategia regiunala per sviluppar l'economia locala 	Art. 8 Cumenzament anticipà da las lavurs u da la construcziun  	2. Innovaziun 	Art. 9 Projects innovativs 	Art. 10 Raits da cumpetenza 	Art. 11 Transfer da savida e da tecnologia 	Art. 12 Instituziuns da perscrutaziun  	3. Svilup regiunal e svilup da l'economia locala * 	Art. 13 Svilup regiunal 	Art. 14 Instituziuns responsablas regiunalas 	Art. 15 Infrastructuras impurtantas per il sistem 	Art. 16 Stabiliments da sport  	4. Turissem 	Art. 17 Infrastructuras 1. alloschament 	Art. 18 2. telefericas 	Art. 19 3. autras infrastructuras turisticas 	Art. 20 Occurrenzas 	Art. 21 Grischun vacanzas  	5. Ulteriuras mesiras 	Art. 22 Instituziuns ed organisaziuns 	Art. 23 Promoziun da l'economia locala 	Art. 24 Marca regiunala 	Art. 25 Cooperaziuns 	Art. 26 Studis e concepts 	Art. 27 Tecnologias d'infurmaziun e da communicaziun   		2020-12-21T13:34:32+0100 	"7001 Chur" 	"Gesetzessammlung Kanton Graubünden"